b'\n_START_ARTICLE_\nKerttu Varjo\n_START_PARAGRAPH_\nKerttu Aleksandra Varjo (4. toukokuuta 1910 Turku \xe2\x80\x93) oli suomalainen nuorisoty\xc3\xb6n uranuurtaja. H\xc3\xa4n sai opetusneuvoksen arvonimen vuonna 1970._NEWLINE_Kerttu Varjo opiskeli yliopistossa kieli\xc3\xa4 ja valmistui filosofian maisteriksi aikomuksenaan ryhty\xc3\xa4 oppikoulun opettajaksi. H\xc3\xa4n sai kuitenkin paikan Raittiuden Yst\xc3\xa4v\xc3\xa4t -yhdistyksen varhaisnuorisosihteerin\xc3\xa4 ja kiinnostui nuorisoty\xc3\xb6st\xc3\xa4, jossa h\xc3\xa4n sanoi olevansa itseoppinut._NEWLINE_Varjo toimi Nuorten Talkoot -yhdistyksen yleissihteerin\xc3\xa4 sen perustamisesta 1941 alkaen ja sitten toiminnanjohtajana 1945\xe2\x80\x931947. Sotien j\xc3\xa4lkeen Varjo toimi Nuoriso-ohjaaja-lehden toimitussihteerin\xc3\xa4, Yhteiskunnallisen korkeakoulun nuorisoty\xc3\xb6menetelm\xc3\xa4opin opettajana ja sitten 1960-luvun keskivaiheilta alkaen Tampereen yliopiston nuorisoty\xc3\xb6n opetusjaoston lehtorina._NEWLINE_Kerttu Varjo toimi my\xc3\xb6s Suomen Partiotytt\xc3\xb6j\xc3\xa4rjest\xc3\xb6n koulutus- ja johtoteht\xc3\xa4viss\xc3\xa4 1939\xe2\x80\x931962 sek\xc3\xa4 monien nuorisoty\xc3\xb6t\xc3\xa4 sivuavien ty\xc3\xb6ryhmien j\xc3\xa4senen\xc3\xa4 ja j\xc3\xa4rjest\xc3\xb6jen hallintoteht\xc3\xa4viss\xc3\xa4.'